Emmanuel Macron, preşedintele Franței a declarat luni, 25 martie, că toate semnele indică faptul că Statul Islamic a comis atacul asupra sălii de concerte din apropierea Moscovei, în care au fost ucise 137 de persoane, şi a spus că ar fi "cinic şi contraproductiv" ca Rusia să dea vina pe Ucraina, relatează Reuters.
Rusia a contestat afirmaţiile Statelor Unite şi ale altor ţări potrivit cărora gruparea militantă Stat Islamic a orchestrat atacul de vineri, acuzând Washingtonul că acoperă Ucraina.
"Acest atac a fost revendicat de Statul Islamic, iar informaţiile de care dispunem noi, serviciile noastre (de informaţii), precum şi principalii noştri parteneri, indică într-adevăr că o entitate a Statului Islamic a fost cea care a instigat acest atac", a declarat Macron.
"Cred că ar fi atât cinic, cât şi contraproductiv pentru Rusia însăşi şi pentru securitatea cetăţenilor săi să se folosească de acest context pentru a încerca să îl întoarcă împotriva Ucrainei", a comentat preşedintele francez.
Vladimir Putin nu a menţionat public grupul militant islamist în legătură cu atacatorii, despre care a spus că au încercat să fugă în Ucraina. Putin a mai spus că unele persoane din "partea ucraineană" au fost pregătite să îi ducă pe atacatori peste graniţă.
Ucraina a negat orice rol în atac, iar preşedintele Volodimir Zelenski l-a acuzat pe Putin că încearcă să deturneze vina pentru atac prin menţionarea Ucrainei.